Ingħata bidu għall-ewwel titjiriet ta' delivery drone, bl-ewwel testing ikun vjaġġ minn Malta sa Kemmuna. Dan id-drone jista' jintuża biex iwassal provvisti ta' mediċina jew first aid f'emerġenza. Mit-trasport ta' dokumenti sa anke merkanzija medika urġenti, drone bħal dan jista' jsalva l-ħajjiet, u għalhekk wieħed mill-vantaġġi hu l-iffrankar tal-ħin. L-għan ta' dan id-delivery drone se jkun wieħed illi jiffaċilita t-trasport bejn Malta u Għawdex ta' bosta affarijiet, b'mod speċjali dawk li jkunu urġenti. Dawn it-tip ta' drones se jkunu jistgħu jivvjaġġaw sa massimu ta' veloċità li tlaħħaq it-80 kilometru fis-siegħa u tul massimu ta' 80 kilometru. Ritratt: Miguela Xuereb F'każ ta' vjaġġ urġenti bejn l-isptar ta' Malta u l-isptar ta' Għawdex, dan id-drone jagħmel il-vjaġġ f'bejn 20 u 30 minuta. Dan it-tip ta' drone jiżen ftit inqas minn 25 kilo u kapaċi jġorr 10 kilos ta' merkanzija u provvisti. Il-Ministru għat-Trasport, l-Infrastruttura u l-Proġetti Kapitali Ian Borg, waqt li ttajjar għall-ewwel darba dan id-drone spjega kif dan se jkun pass ieħor kbir għall-industrija tal-avjazzjoni kif ukoll għas-settur tat-teknoloġija. Borg qal li qegħdin jimplimentaw l-użu tat-teknoloġija f'oqsma u setturi oħra bħalma hu t-trasport tal-art bl-eżempju tal-autonomous buses, il-mixja għall-eletrifikazzjoni tal-karozzi u l-użu tat-teknoloġija fis-settur tal-avjazzjoni. Il-Kap Eżekuttiv ta' Hands On Systems Geoffrey Farrugia qal li jaspiraw li fix-xhur li ġejjin dan is-servizz jiġi kkummerċjalizzat. Dan il-proġett kien maħdum fuq medda ta' sena, fejn saru bosta studji intensivi. HandsOn Systems flimkien ma' QuAero u Phoenix Wings ingħaqdu biex jaħdmu fuq dak li se jkun l-ewwel delivery drone tad-ditta Skymax f'Malta. F'kordinazzjoni mad-Direttorat tal-Avjazzjoni Ċivili fi ħdan Transport Malta, Skymax approvat li UAV (Unmanned Aerial Vehicle) jista' jintuża b'mod sigur biex jittrasporta merkanzija varja bejn il-gżejjer Maltin bl-iktar mod effiċjenti. .td_uid_4_60cd6f419724d_rand.td-a-rec-img{text-align:left}.td_uid_4_60cd6f419724d_rand.td-a-rec-img img{margin:0 auto 0 0}